CELEX: 32015L1955
Language: sl
Date: 2015-10-29 00:00:00
Title: Izvedbena direktiva Komisije (EU) 2015/1955 z dne 29. oktobra 2015 o spremembi prilog I in II k Direktivi Sveta 66/402/EGS o trženju semena žit (Besedilo velja za EGP)

30.10.2015   
            
            
               SL
            
            
               Uradni list Evropske unije
            
            
               L 284/142
            
         IZVEDBENA DIREKTIVA KOMISIJE (EU) 2015/1955
   z dne 29. oktobra 2015
   o spremembi prilog I in II k Direktivi Sveta 66/402/EGS o trženju semena žit
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 66/402/EGS z dne 14. junija 1966 o trženju semena žit (1) in zlasti člena 21b Direktive,
   ob upoštevanju naslednjega:
   
               (1)
            
            
               V preteklih letih so bile v skupni katalog sort poljščin v skladu s členom 17 Direktive 2002/53/ES (2) vključene številne hibridne sorte ječmena, proizvedene s tehniko citoplazemske moške sterilnosti.
            
         
               (2)
            
            
               Citoplazemska moška sterilnost (CMS) je bila v svetovnem merilu sprejeta kot tehnika žlahtnjenja za proizvodnjo hibridnih sort ječmena. Vključuje genski sistem, ki je naravno prisoten v citoplazmi rastlin. Ta genski sistem se lahko s križanjem vnese v rastline. Z navedeno tehniko se lahko združi genska raznovrstnost dveh ali več starševskih linij. Zato je mogoče izboljšati učinkovitost navedenih sort na področjih, kot sta odpornost proti boleznim in pridelek. Zaradi navedenega tehničnega razvoja je primerno določiti posebne pogoje za hibridne sorte ječmena.
            
         
               (3)
            
            
               Ob upoštevanju tehničnih podobnosti s proizvodnjo semena hibridov rži in potreb uporabnikov semena hibridov ječmena, je primerno za navedeno vrsto semena določiti pogoje, podobne tistim, ki se uporabljajo za seme hibridov rži.
            
         
               (4)
            
            
               Izkušnje so pokazale, da bi uporaba tega mešanega proizvodnega sistema na polju v kombinaciji s tveganji med cvetenjem, povezanimi z vremenom, zahtevala znižanje standardov sortne čistosti na 85 %, kadar se uporablja tehnika CMS, kar bi omogočilo stabilno proizvodnjo semena pod manj ugodnimi vremenskimi pogoji. Zato je primerno, da se dovoli nižja raven sortne čistosti, kot se zahteva za druge hibride.
            
         
               (5)
            
            
               Prilogi I in II Direktive 66/402/EGS bi bilo treba ustrezno spremeniti.
            
         
               (6)
            
            
               Ukrepi iz te direktive so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO DIREKTIVO:
   Člen 1
   Spremembe Direktive 66/402/EGS
   Prilogi I in II k Direktivi 66/402/ES se spremenita v skladu s Prilogo k tej direktivi.
   Člen 2
   Prenos
   1.   Države članice najpozneje 30. junija 2016 sprejmejo in objavijo zakone in druge predpise, potrebne za uskladitev s to direktivo. Besedila navedenih predpisov takoj sporočijo Komisiji.
   Navedene predpise uporabljajo od 1. julija 2016.
   Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
   2.   Države članice Komisiji sporočijo besedila temeljnih določb predpisov nacionalne zakonodaje, sprejetih na področju, ki ga ureja ta direktiva.
   Člen 3
   Začetek veljavnosti
   Ta direktiva začne veljati dvajseti dan po objavi v Uradnem listu Evropske unije.
   Člen 4
   Naslovniki
   Ta direktiva je naslovljena na države članice.
   
      V Bruslju, 29. oktobra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL 125, 11.7.1966, str. 2309/66.
   
      (2)  Direktiva Sveta 2002/53/ES o skupnem katalogu sort poljščin (UL L 193, 20.7.2002, str. 1).
   
      PRILOGA
      Prilogi I in II k Direktivi 66/402/EGS se spremenita:
      
                  1.
               
               
                  Priloga I se spremeni:
                  
                              (a)
                           
                           
                              Prvi stavek točke 5 se nadomesti z naslednjim: „Posevki pri proizvodnji certificiranega semena hibridov Avena nuda, Avena sativa, Avena strigosa, Oryza sativa, Triticum aestivum, Triticum durum, Triticum spelta in samoprašne xTriticosecale in posevki pri proizvodnji certificiranega semena Hordeum vulgare s tehniko, ki ni citoplazemska moška sterilnost (CMS).“
                           
                        
                              (b)
                           
                           
                              Za točko 5 se vstavi naslednja točka:
                              
                                          „5a.
                                       
                                       
                                          Posevki pri proizvodnji osnovnega in certificiranega semena hibridov Hordeum vulgare s tehniko CMS:
                                          
                                                      (a)
                                                   
                                                   
                                                      posevek izpolnjuje naslednje standarde glede razdalje od sosednjih virov cvetnega prahu, ki bi lahko povzročili nezaželeno tujo oprašitev:
                                                      
                                                                  Posevek
                                                               
                                                               
                                                                  Najmanjša razdalja
                                                               
                                                            
                                                                  pri proizvodnji osnovnega semena
                                                               
                                                               
                                                                  100 m
                                                               
                                                            
                                                                  pri proizvodnji certificiranega semena
                                                               
                                                               
                                                                  50 m
                                                               
                                                            
                                                
                                                      (b)
                                                   
                                                   
                                                      posevek ima zadostno sortno pristnost in čistost glede lastnosti komponent;
                                                      posevek zlasti izpolnjuje naslednje standarde:
                                                      
                                                                  (i)
                                                               
                                                               
                                                                  odstotek po številu rastlin, ki očitno ne pripadajo tipu, ne presega:
                                                                  
                                                                              —
                                                                           
                                                                           
                                                                              za posevke pri proizvodnji osnovnega semena, 0,1 % za vzdrževalno linijo in linijo za obnovitev moške fertilnosti ter 0,2 % za žensko komponento CMS,
                                                                           
                                                                        
                                                                              —
                                                                           
                                                                           
                                                                              za posevke pri proizvodnji certificiranega semena, 0,3 % za linijo za obnovitev moške fertilnosti in žensko komponento CMS ter 0,5 %, če je ženska komponenta CMS enolinijski hibrid;
                                                                           
                                                                        
                                                            
                                                                  (ii)
                                                               
                                                               
                                                                  stopnja moške sterilnosti ženske komponente mora biti vsaj:
                                                                  
                                                                              —
                                                                           
                                                                           
                                                                              99,7 % za posevke pri proizvodnji osnovnega semena,
                                                                           
                                                                        
                                                                              —
                                                                           
                                                                           
                                                                              99,5 % za posevke pri proizvodnji certificiranega semena;
                                                                           
                                                                        
                                                            
                                                                  (iii)
                                                               
                                                               
                                                                  zahteve iz točk (i) in (ii) se preučijo z uradnim naknadnim kontrolnim testom;
                                                               
                                                            
                                                
                                                      (c)
                                                   
                                                   
                                                      certificirano seme se lahko proizvaja z mešano pridelavo ženske moškosterilne komponente in moške komponente, ki obnavlja fertilnost.“
                                                   
                                                
                                    
                        
            
                  2.
               
               
                  Priloga II se spremeni:
                  
                              (a)
                           
                           
                              točka 1.C se nadomesti z naslednjim:
                              „C.   Hibridi Avena nuda, Avena sativa, Avena strigosa, Hordeum vulgare, Oryza sativa, Triticum aestivum, Triticum durum, Triticum spelta in samoprašne xTriticosecale
                                 
                              
                              Najmanjša sortna čistost semena za kategorijo certificirano seme je 90 %.
                              Za Hordeum vulgare, proizvedenega s tehniko CMS, znaša 85 %. Nečistoče razen linije za obnovitev moške fertilnosti ne presegajo 2 %.
                              Najmanjša sortna čistost se preverja z uradnim naknadnim kontrolnim testom na ustreznem deležu vzorcev.“
                           
                        
                              (b)
                           
                           
                              Naslov točke 1.E Priloge II se nadomesti z naslednjim:
                              „E.   Hibridi Secale cereale in hibridi Hordeum vulgare, proizvedeni s tehniko CMS“